Document ID: 31990D0149

*****
ΑΠΟΦΑΣΗ ΤΟΥ ΣΥΜΒΟΥΛΙΟΥ
της 22ας Μαρτίου 1990
που επιτρέπει στην Πορτογαλική Δημοκρατία να παρατείνει, μέχρι τις 8 Απριλίου 1991, τη συμφωνία σχέσεων αλιείας που έχει συνάψει με τη Νοτιοαφρικανική Δημοκρατία
(90/149/ΕΟΚ)
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την πράξη προσχώρησης της Ισπανίας και της Πορτογαλίας, και ιδίως το άρθρο 354 παράγραφος 3,
την πρόταση της Επιτροπής,
Εκτιμώντας:
ότι η συμφωνία για τις σχέσεις αλιείας μεταξύ της κυβέρνησης της Πορτογαλικής Δημοκρατίας και της κυβέρνησης της Νοτιοαφρικανικής Δημοκρατίας, που υπογράφηκε στις 9 Απριλίου 1979, άρχισε να ισχύει την ίδια ημέρα για μια αρχική περίοδο ισχύος δέκα ετών· ότι αυτή η συμφωνία παραμένει σε ισχύ για μια περίοδο ακαθορίστου ισχύος αν δεν καταγγελθεί με προειδοποίηση 12 μηνών·
ότι το άρθρο 354 παράγραφος 2 της πράξης προσχώρησης προβλέπει ότι τα δικαιώματα και οι υποχρεώσεις που απορρέουν για την Πορτογαλική Δημοκρατία από συμφωνίες αλιείας που έχει συνάψει με τρίτες χώρες δεν παραβλάπτονται κατά το χρονικό διάστημα κατά το οποίο οι διατάξεις των συμφωνιών αυτών διατηρούνται προσωρινά·
ότι, δυνάμει του άρθρου 354 παράγραφος 3 της πράξης προσχώρησης, το Συμβούλιο λαμβάνει τις κατάλληλες αποφάσεις για τη διατήρηση των αλιευτικών δραστηριοτήτων που προκύπτουν από τις συμφωνίες αλιείας που έχει συνάψει η Πορτογαλική Δημοκρατία με τρίτες χώρες, περιλαμβανομένης και της δυνατότητας παράτασής τους για περιόδους ενός έτους κατ' ανώτατο όριο·
ότι, για να μη διακοπούν οι αλιευτικές δραστηριότητες των ενδιαφερομένων κοινοτικών σκαφών, ενδείκνυται να επιτραπεί στην Πορτογαλική Δημοκρατία να ανανεώσει έως τις 8 Απριλίου 1991 την προαναφερόμενη συμφωνία,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Επιτρέπεται στην Πορτογαλική Δημοκρατία να παρατείνει, για την περίοδο μέχρι τις 8 Απριλίου 1991, τη συμφωνία σχέσεων αλιείας που έχει συνάψει με τη Νοτιοαφρικανική Δημοκρατία και η οποία άρχισε να ισχύει στις 9 Απριλίου 1979.
Άρθρο 2
Η παρούσα απόφαση απευθύνεται στην Πορτογαλική Δημοκρατία.
Βρυξέλλες, 22 Μαρτίου 1990.

Labels: 18
6